Dôvodová správa

A. Všeobecná časť:

Návrh zákona, ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov sa predkladá ako iniciatívny návrh. 
V nadväznosti na snahu o zoštíhlenie a zefektívnenie štátnej správy, ako jednu z priorít vlády Slovenskej republiky, je potrebné vykonať zmeny aj v zákone č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov.
Obsahom predloženého návrhu zákona sú úpravy súvisiace so zrušením Ministerstva pre správu a privatizáciu národného majetku Slovenskej republiky a prechodom jeho kompetencií na Ministerstvo hospodárstva Slovenskej republiky.
Ďalšie ustanovenia, obsahujúce prechod kompetencií z jednotlivých ministerstiev na iné ministerstvá, sú reakciou na snahu dosiahnuť maximálnu efektivitu pri výkone činností v rámci ústrednej štátnej správy.
Návrh obsahuje aj ustanovenia, ktoré zosúlaďujú znenie zákona č. 575/2001 Z.z. so zákonom o štátnej službe, ktorý nadobudol účinnosť v apríli tohto roku.
Predmetný návrh zákona je v súlade s Ústavou Slovenskej republiky a ostatnými všeobecne záväznými právnymi predpismi.
Predkladaný návrh zákona vzhľadom na predmet úpravy nebol zaradený na rokovanie Rady hospodárskej a sociálnej dohody SR. 

Doložka zlučiteľnosti
návrhu zákona s právom Európskej únie

1.	Navrhovateľ zákona: vláda Slovenskej republiky.
2.	Názov návrhu zákona: zákon, ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov.
3.	V práve Európskej únie nie je problematika návrhu zákona upravená.
4.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody    o pridružení a svojou problematikou nepatrí ani medzi priority odporúčané v Bielej knihe. 
5.	Charakteristika právnych noriem Európskej únie, ktorými je upravená problematika návrhu zákona: Vzhľadom na vnútroštátny charakter upravovanej problematiky je vyjadrovanie stupňa zlučiteľnosti návrhu zákona s právom EÚ/ES bezpredmetné.
6.	Gestor (spolupracujúce rezorty): Nakoľko sa do návrhu zákona netransponujú žiadne ustanovenia smerníc, považujeme stanovenie gestora za bezpredmetné.
7.	Na príprave návrhu zákona sa nezúčastnili žiadni experti.

Doložka finančných, ekonomických, environmentálnych vplyvov a vplyvov na zamestnanosť

1.	Odhad dopadov na verejné financie

Náklady potrebné na sťahovanie Ministerstva pre správu a privatizáciu národného majetku Slovenskej republiky odhaduje MSPNM SR na cca –200,000,- Sk. Mzdové náklady v súvislosti s poskytnutím odstupného nie je v súčastnosti možné vyčísliť, keďže nie je známy počet zamestnancov, ktorí v rámci presunov kompetencií a zrušenia MSPNM SR prejdú na iné ministerstvá.
		Všeobecne sa však dá predpokladať, že prijatie tohto návrhu nebude znamenať potrebu navýšenia výdavkov štátnho rozpočtu SR na rok 2003, keďže príslušné ministerstvá majú rozpočtované sumy na rok 2003 a nedôjde k zvýšeniu počtu zamestnancov, ani k zvýšeniu počtu úloh.

2.	Odhad dopadov na obyvateľov, hospodárenie podnikateľskej sféry a iných právnických osôb

Nebude mať dopad.

3.	Odhad dopadov na životné prostredie

Nebude mať dopad.

4.	Odhad dopadov na zamestnanosť

Nie je v súčastnosti možné vyčísliť, keďže nie je známy počet zamestnancov, ktorí v rámci presunov kompetencií a zrušenia MSPNM SR prejdú na iné ministerstvá.

B. Osobitná časť:

K čl. I:

K bodu 1:
Vzhľadom na potrebu znížiť počet ústredných orgánov štátnej správy sa navrhuje zrušenie Ministerstva pre správu a privatizáciu národného majetku SR.

K bodu 2:
Kompetencie ústredného orgánu štátnej správy na úseku výroby stavebných látok prechádzajú z Ministerstva výstavby a regionálneho rozvoja SR na Ministerstvo hospodárstva SR. 

K bodu 3:
Zrušením Ministerstva pre správu a privatizáciu národného majetku SR prechádzajú jeho doterajšie kompetencie na Ministerstvo hospodárstva SR.

K bodu 4:
Vzhľadom na ustanovenie § 18 ods. 4 zákona č. 321/2002 Z. z. o ozbrojených silách Slovenskej republiky, ktoré ustanovuje, že k 31. decembru 2002 sa zrušuje Železničné vojsko, navrhujeme vypustiť predmetné slová z ustanovenia § 8 ods. 1 písm. i).  

K bodu 5:
Riadenie odvetvia informatiky sa navrhuje presunúť z rezortu Ministerstva školstva SR na rezort Ministerstva dopravy, pôšt a telekomunikácií, kde svojou povahou patrí, s cieľom zjednotenia riadenia v oblasti informačných technológií a informatiky. Navrhuje sa použiť spojenie „informatizácia spoločnosti“, pretože pod pojmom “informatika” sa vo všeobecnosti rozumie vedná disciplína zaoberajúca sa výskumom informácií alebo technický odbor zaoberajúci sa informačnými technológiami. Podľa nášho názoru predmetom činnosti Ministerstva dopravy, pôšt a telekomunikácií SR nemá byť len technická stránka, ako to vyplýva z úzkeho pojmu “informatika”. Z tohto dôvodu navrhujeme použiť širší pojem “informatizácia spoločnosti”, ktorý zahŕňa samotnú informatiku, ale zároveň predstavuje aj proces budovania informačnej spoločnosti, rozvoj služieb informačnej spoločnosti a jej inštitucionálnu podporu na administratívnej a legislatívnej úrovni, ktorú má ministerstvo zastrešovať. 

K bodu 6:
V nadväznosti na presun kompetencií podľa bodu 10 tohto návrhu je potrebné predmetné kompetencie vypustiť z pôsobnosti Ministerstva pôdohospodárstva SR. Úprava § 9 ods. 1 písm. c) je navyhnutná, pretože hlavné melioračné zariadenia sú výrobnými prostriedkami poľnohospodárskej prvovýroby, pôsobiace ako intenzifikačný faktor rastlinnej výroby, sú prevádzkované v závislosti od požiadaviek pestovaných poľnohospodárskych kultúr. Vodné hospodárstvo zabezpečuje pre tieto zariadenia zdroje vody, to znamená vodu v požadovanom množstve a kvalite na vstupe. Jej distribúciu a využitie na poľnohospodárskej pôde budú najefektívnejšie zabezpečovať priamo poľnohospodári.

K bodu 7:
V nadväznosti na presun kompetencií podľa bodu 2 tohto návrhu je potrebné kompetencie v oblasti výroby stavebných látok z pôsobnosti Ministerstva výstavby a regionálneho rozvoja SR vypustiť.

K bodu 8:
Kompetencie v oblasti stavebného poriadku  a územného konania sa navrhuje presunúť z pôsobnosti Ministerstva životného prostredia SR na Ministerstvo výstavby a regionálneho rozvoja SR s cieľom zjednotiť kompetencie ústredných orgánov štátnej správy v oblasti výstavby.

K bodu 9:
Vzhľadom na ustanovenie § 18 ods. 4 zákona č. 321/2002 Z. z. o ozbrojených silách Slovenskej republiky, ktoré ustanovuje, že k 31. decembru 2002 sa zrušujú Vojská ministerstva vnútra, navrhujeme vypustiť predmetné slová z ustanovenia § 11 písm. d).

K bodu 10:
Navrhuje sa zjednotiť kompetencie v oblasti vodného hospodárstva a ochrany vôd presunutím kompetencií v oblasti vodného hospodárstva z Ministerstva pôdohospodárstva SR na Ministerstva životného prostredia SR.

K bodu 11:
Ide o zmenu ustanovenia § 16 v súvislosti so zmenou kompetencií podľa bodu 9 tohto návrhu. V kompetencii Ministerstva životného prostredia SR sa navrhuje ponechať oblasť územného plánovania, vzhľadom na to, že v tejto oblasti prevládajú ekologické aspekty využívania krajiny.

K bodu 12:
Ide o legislatívno-technickú úpravu v súvislosti so zmenou kompetencií podľa bodu 5 tohto návrhu.

K bodu 13:
V nadväznosti na zrušenie Ministerstva pre správu a privatizáciu národného majetku SR podľa tohto návrhu je potrebné vypustiť ustanovenie § 20. 

K bodu 14:
Ide o legislatívno-technickú úpravu, keďže predmetnú oblasť už upravuje zákon č. 312/2001 Z.z. o štátnej službe.

K bodu 15:
Ide o legislatívno-technickú úpravu v nadväznosti na zákon č. 312/2001 Z.z. o štátnej službe.

K bodom 16 a 17:
Týmito prechodnými ustanoveniami sa má zabezpečiť prechod práv a povinností z pracovnoprávnych a iných právnych vzťahov zo zrušovaného Ministerstva pre správu a privatizáciu národného majetku SR na Ministerstvo hospodárstva SR a prechody týchto práv a povinností v súvislosti s prechodom kompetencií z jednotlivých ďalších ústredných orgánov štátnej správy na iné. 
V oblasti pracovnoprávnych vzťahov je postavenie zamestnancov, na ktorých sa vzťahuje zákon č. 312/2001 Z.z. o štátnej službe je riešené v citovanom zákone. Tieto prechodné ustanovenia riešia prechod práv a povinností v pracovnoprávnych vzťahoch v prípade zamestnancov, na ktorých sa vzťahuje Zákonník práce a zákon o verejnej službe.

K čl. II:
Účinnosť tohto zákona sa navrhuje 1. januárom 2003 v prípade ustanovení, ktoré upravujú zrušenie Ministerstva pre správu a privatizáciu národného majetku SR a legislatívno-technických ustanovení.
Ustanovenia, ktoré upravujú prechod kompetencií medzi jednotlivými ústrednými orgánmi štátnej správy, nadobudnú účinnosť k 1. júlu 2003. Táto legisvakančná lehota sa navrhuje preto, aby počas nej bolo možné novelizovať osobitné zákony, v súvislosti s prechodmi kompetencií podľa tohto návrhu.